Татарның иң затлы, иң көчле тавышлары – Ваһапов фестивалендә!

	7 майда бөек татар җырчысы Рәшит Ваһаповның тууына 105 ел тула. Бу унайдан Рәшит Ваһапов исемендәге IX Халыкара татар җыры фестиваленең гала-концерты үткәрелә. Ул 15 майда республикабызның иң затлы, иң абруйлы сәхнәләренең берсе булган – С.Сәйдәшев исемендәге Зур Концерт Залында узачак.	 Ваһапов фестиваленең иң күркәм сыйфатларының берсе – җырчыларның югары башкару дәрәҗәсе. 15 майда да фестиваль  сәхнәсендә татарның иң затлы, иң көчле тавышлары чыгыш ясаячак – Филүс Каһиров, Айгөл Сагынбаева, Рөстәм Асаев, Артур Исламов, Илүсә Хуҗина, Марсель Вәгыйзов, Руслан Сәйфетдинов, Сиринә Зәйнетдинова! Шунысын да искәртик: киң катлам тамашачыга инде яхшы мәгълүм бу исемнәр – барысы да Рәшит Ваһапов фестиваленең яшь башкаручылар конкурсында җиңеп чыккан талантлар.

Сүз уңаеннан, фестивальнең яшь башкаручылар конкурсы быел да дәвам итә. Аның соңгы турлары 23-25 апрельдә Зур концерт залының кече залында үтә. Ә җиңүчеләр исә нәкь менә 15 майда фестивальнең гала-концертында игълан ителәчәк. Димәк, 15 май - әле ул яңа талантлар, яңа исемнәр ачу тантанасы да! Һәрвакыттагыча, Ваһапов фестивале гала-концертына быел да мәшһүр кунаклар чакырылган. Алар арасында – дөньякүләм танылган легендар җырчы, СССРның халык артисты Зураб Соткилава (Мәскәү) һәм күпсанлы конкурслар лауреаты, виртуоз – музыкант Айдар Гайнуллин (Берлин).

Мәскәүдән киләчәк рус җырчысы Федор Тарасов та фестивальнең бер бизәге булачак. Күпләр хәтерли булыр, элегрәк елларда Федор Тарасов Рөстәм Яхин романсларын искиткеч башкарып Казан тамашачысын таң калдырган иде инде. 

Инде һәркемгә билгеле – Ваһапов фестивале концертларында бары тик тере тавыш, тере музыка яңгырый! 15 майда үтәсе концертта исә җырчылар А. Гулишамбарова җитәкчелегендәге “Яңа музыка” оркестры, Р.Рәхмәтуллин җитәкчелегендәге “Мирас” ансамбле һәм концертмейстер А.Лабзинага кушылып чыгыш ясаячак. 

Башлана 18.30 сәг. Билетлар БКЗ һәм шәһәр кассаларында сатыла. Билет бәясе – 500-1000 сум.

Белешмәләр өчен: 8(843) 296-06-27.

Шулай итеп, 15 май С.Сәйдәшев исемендәге Зур Концерт Залына – Рәшит Ваһапов исемендәге IX Халыкара татар җыры фестивале гала-концертына – чын татар моңы, чын татар җыры бәйрәменә рәхим итегез! 

  

Рәшит Ваһапов фестивале

	№   |  	


